29.9.2023
DA
Den Europæiske Unions Tidende
C 349/135
1.6.
EØSU bekræfter sin støtte til forordningen om etablering af infrastruktur for alternative brændstoffer (AFIR).
De offentlige myndigheder skal sikre, at der er alternative brændstoffer og ladestationer til rådighed, hvor der er behov herfor (3).
Det mellemliggende mål for 2030 kræver mere end 50 000 offentligt tilgængelige ladestandere, hvoraf de 35 000 skal være højtydende megawatt-opladningsmodeller.
Der vil ligeledes være behov for ca. 700 brinttankstationer.
1.7.
I lyset af begrænsningerne i Kommissionens konsekvensanalyse opfordrer EØSU til en tæt og regelmæssig overvågning af udviklingen i form af en statusrapport, herunder en tilbundsgående evaluering af forsyningskæden, for at undgå forstyrrelser og for bedre at afspejle de virkninger, som dekarboniseringen af transporten har på regionalt plan.
1.8.
EØSU bemærker i tråd med sine tidligere udtalelser (4), at forslaget til forordning, der bygger på tilgangen med måling ved udstødningsrøret, på trods af de mange fordele ved elektriske og brintdrevne fremdriftssystemer, skal suppleres af andre politikinstrumenter for at tilskynde til anvendelse af vedvarende, ikkefossile brændstoffer for den del af flåden, der er udstyret med en forbrændingsmotor.
Fit for 55-pakken skal sikre en livscyklustilgang og forhindre, at dekarboniseringen af vejtransporten fører til, at emissionerne flyttes længere op i værdikæden.
1.9.
EØSU understreger, at der er behov for en politisk ramme, der fremmer dekarbonisering på en måde, der er retfærdig for arbejdstagerne.
Dette omfatter tilvejebringelse af tilstrækkelig finansiering til støtte for regioner, der er i vanskeligheder som følge af dekarboniseringsdagsordenen, behovet for at foregribe forandringer på alle niveauer (steder, virksomheder, regioner og sektorer) gennem planer, der udarbejdes i samarbejde med arbejdsmarkedets parter, og en enorm indsats fra de offentlige myndigheders og virksomhedernes side, når det gælder om at omskole og opkvalificere arbejdstagere.
1.10.
EØSU efterlyser et forløb for reduktion af CO2-emissioner, der er afpasset efter industrisektorens kapacitet til at omstille sig, og hvor transportoperatørerne kan følge med i forhold til omkostninger og driftseffektivitet.
De foreslåede mål skal være forenelige med den tid, det tager at omstille eksisterende produktionsanlæg og opføre nye, etablere opladningsinfrastruktur, sikre forsyningen af nøglekomponenter og råstoffer, skabe førende markeder og uddanne arbejdsstyrken.
1.11.
EØSU understreger, at det er vigtigt, at dekarboniseringen (af flåden) sker i takt med gennemførelsen af EU's industriplan for den grønne pagt og vigtige projekter af fælleseuropæisk interesse, som skal bidrage til udviklingen af centrale forsyningskæder for sektoren i Europa, såsom ren brint, batterier og mikroelektronik.
1.12.
Udvalget understreger endvidere, at transportvirksomheder og operatører — navnlig SMV'er — har behov for kapacitetsopbygning og støtte til at opfylde de indberetningsforpligtelser, der indføres ved forordningen.
2.
Generel baggrund 2.1.
I oktober 2014 fastsatte EU's stats- og regeringschefer (5) et bindende mål om senest i 2030 at reducere de drivhusgasemissioner, der udledes i hele EU's økonomi, med mindst 40 % i forhold til 1990-niveauet.
Dette mål var baseret på globale fremskrivninger, der overholder tidsplanen på mellemlang sigt for Parisaftalen om klimaændringer (COP21) (6).
(3)
(4)
(5) (6)
Det Europæiske Økonomiske og Sociale Udvalgs udtalelse om »forslag til Europa-Parlamentets og Rådets forordning om etablering af infrastruktur for alternative brændstoffer og om ophævelse af Europa-Parlamentets og Rådets direktiv 2014/94/EU« (COM(2021) 559 final — 2021/0223 (COD)) og om »meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — En strategisk plan for udrulning med henblik på skitsering af en række supplerende foranstaltninger til støtte for hurtig udbredelse af infrastruktur for alternative brændstoffer« (COM(2021) 560 final) (EUT C 152 af 6.4.2022, s. 138).
Det Europæiske Økonomiske og Sociale Udvalgs udtalelse om forslag til Europa-Parlamentets og Rådets forordning om fastsættelse af præstationsnormer for nye personbilers og nye lette erhvervskøretøjers emissioner inden for Unionens integrerede tilgang til nedbringelse af CO2-emissionerne fra personbiler og lette erhvervskøretøjer og om ændring af forordning (EF) nr.
715/2007 (COM(2017) 676 final — 2017/0293 (COD)) (EUT C 227, 28.6.2018, s.
52) og Det Europæiske Økonomiske og Sociale Udvalgs udtalelse om »forslag til Europa-Parlamentets og Rådets forordning om ændring af forordning (EU) 2019/631 for så vidt angår styrkelse af præstationsnormerne for nye personbilers og nye lette erhvervskøretøjers CO2-emissioner i overensstemmelse med Unionens øgede klimaambitioner« (COM(2021) 556 final — 2021/0197(COD)) (EUT C 194, 12.5.2022, s. 81).
Det Europæiske Råds konklusioner af 24. oktober 2014. https://unfccc.int/process-and-meetings/the-paris-agreement.